คลังสั่งประกันอุ้มบริษัทกลางอุดขาดทุนพรบ.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — “กรณ์” ไฟเขียว ให้ประกันจ่ายสมทบเพิ่มเป็น 12.25% อุดขาดทุน พ.ร.บ.มอเตอร์ไซค์ 
นายสมพร สืบถวิลกุล กรรมการผู้จัดการ บริษัท กลางคุ้มครองผู้ประสบภัยจากรถ เปิดเผยว่า เมื่อวันที่ 26 เม.ย. ที่ผ่านมา นายกรณ์ จาติกวณิช รมว.คลัง ได้ลงนามคำสั่งประกาศกระทรวงการคลัง ให้บริษัทประกันภัยที่เป็นสมาชิกต้องจ่ายเงินสมทบให้กับบริษัท กลางฯ จากเดิม 2.25% เพิ่มเป็น 12.25% ของเบี้ยประกันภัยที่ได้รับจากผู้เอาประกันภัยตามพระราชบัญญัติคุ้มครองผู้ประสบภัยจากรถ พ.ศ. 2535 
ดังนั้น ปีนี้จะมีเงินสมทบเข้าบริษัทกลางฯ เพิ่มเป็น 750 ล้านบาท จากเดิมปีละ 220 ล้านบาท และช่วยเสริมสภาพคล่องจากการที่บริษัทได้รับหน้าที่ผู้รับประกันภัย พ.ร.บ.รถจักรยานยนต์เป็นหลักเกือบ 100% ทำให้มีค่าใช้จ่ายด้านสินไหมมากขึ้นตามเงื่อนไขความคุ้มครองที่เพิ่มขึ้น ขณะที่ค่าเบี้ย พ.ร.บ.คิดในอัตราเดิม
“ในปีนี้ก็คาดว่าจะขาดทุนประมาณ 1,500 ล้านบาท และถ้าจะไม่ขาดทุนเลยก็ต้องได้เงินสมทบ 16% แต่เราก็มองว่าช่วงแรกอาจไม่ต้องถึง 16% ก็ได้ จึงขอเพิ่มอีก 10% ก่อน” นายสมพร กล่าว 
นายสมพร เปิดเผยว่า อย่างไรก็ตาม เพื่อเป็นการแก้ไขปัญหาระยะยาว บริษัทกลางฯ อยู่ระหว่างเจรจากับบริษัทรับประกันภัยต่อจากยุโรป เพื่อช่วยรับความเสี่ยงที่เกิดขึ้น ในลักษณะแบ่งสัดส่วนความรับผิดชอบร่วมกัน ไม่ได้รับประกันภัยต่อทั้งหมด และมีกำหนดความรับผิดชอบสูงสุดไว้ ดังนั้น ครึ่งปีแรกนี้ บริษัท กลางฯ ต้องพิสูจน์ให้เห็นว่า สามารถลดค่าใช้จ่ายลงได้และอยู่ในระดับความเสี่ยงที่บริษัทรับประกันภัยต่อรับไว้
ทั้งนี้ ตามเงื่อนไขความคุ้มครองเดิมอัตราความเสียหายเบี้ยประกัน พ.ร.บ.รถจักรยานยนต์ บริษัท กลางฯ สูงถึง 113% แต่ปรับลงเหลือ 87% ได้ ขณะที่ปัจจุบันอัตราความเสียหายต่อเบี้ยประกันภัย พ.ร.บ.รถจักรยานยนต์ ตามเงื่อนไขความคุ้มครองใหม่อยู่ที่ 92% ซึ่งต้องปรับลงให้ได้
สำหรับปัจจุบันบริษัท กลางฯมียอดขายเบี้ย พ.ร.บ.รถจักรยานยนต์เดือนละ 6.87 แสนฉบับ จากเดิมอยู่ที่ 2.22.5 แสนฉบับ ซึ่งถึงแม้ว่าจะมียอดขายมากขึ้นสามเท่าและเป็นการกระจายความเสี่ยงออกไป ก็ยังมีโอกาสขาดทุนสูง เนื่องจากเบี้ยประกันที่ได้รับยังคงอัตราเดิม แต่ก็มีข้อดีทำให้บริษัท กลางฯสามารถบริหารจัดการความเสี่ยงได้ดีขึ้น ไม่ว่าจะเป็นเรื่องของการรณรงค์ลดอุบัติเหตุ หรือการร่วมมือกับโรงพยาบาลให้การรักษาผู้ได้รับอุบัติเหตุตามเงื่อนไข พ.ร.บ.ได้